《梦游庐山得句醒后成之》
清代·伊朝栋

碧峰杰出南斗旁，敷浅原边曾一望。别来廿年忽萦梦，匡君招我采芝洞。

我时手携绿玉筇，脚底踏破云千里。虽无泠然御风术，济胜尚能登矹硉。

庐山之高兮，高如上青天。上有九叠青冥之巘崿，下有九支缭绕之长川。

水帘迷旧谷，瀑布寻开先。何人身立箕尾上，手挈银河倒泻青峰巅。

天风飘荡吹不断，江月空濛照愈鲜。千岩万嶂数名胜，回崖沓嶂适幽兴。

简寂庵空落照来，渊明醉石霞高映。青葱佳荫竹树多，参天松柏缠女萝。

草堂尚见苔满砌，墨池犹想烟笼波。莲白睹龟游，杏红遣虎守。

鹿祁祁以成群，鸟嘤嘤而求友。五老云深三秀馥，瑶草琪花任人取。

庐山之高兮，高不数五岳。盛唐天柱如儿孙，七泽五湖似杯杓。

指白马于吴阊，小朱方之城郭。扪参拍井无寻尺，俯见卢敖升碧落。

松根有仙坐赌棋，橘中藏叟欢留博。欲求驻景方，赠我长生药。

还精补脑炼金骨，虬鸾游戏千春乐。吁嗟乎，人生乐事本有涯，梦魂犹靳酣烟霞。

一觉仙山比幻景，松筠猿鹤何之耶。古来万事皆如此，蝴蝶华胥皆梦耳。

匡君匡君途已熟，从今夜夜梦应续。数椽真欲结峰麓，中有藏书堪借读，身闲长抱白云宿。

作者简介：福建宁化人，初名恒瓒，字用侯，号云林。乾隆三十四年进士，授刑部主事，遇事不可，必据理力争。历本部郎中，官至光禄寺卿。卒年七十九。有《南窗丛记》、《赐砚斋诗钞》。